നീതിനിഷേധത്തിന്റെ അന്യസംസ്ഥാന മുഖം അന്യസംസ്ഥാന തൊഴിലാളികള് പ്രതികളാകുന്ന കേസുകളില് ഗൗരവതരമായ അന്വേഷണം നടക്കുന്നുണ്ടോയെന്ന ചോദ്യം ഉയര്ന്നു തുടങ്ങിയിട്ട് അധികനാളായില്ല. പ്രായപൂര്ത്തിയാകാത്തവര് പോലും ജീവപര്യന്തം ശിക്ഷയ്ക്ക് വിധിക്കപ്പെടുന്നു. ഉന്നതര്ക്കായി അന്യസംസ്ഥാന തൊഴിലാളികളെ ബലിയാടുകളാക്കി പ്രതിചേര്ത്ത് ശിക്ഷിക്കുന്നു. ചിലരുടെ പ്രായം ശരിക്കും രേഖപ്പെടുത്താത്തതിനാല് ബാലാവകാശ പരിഗണന പോലും ധ്വംസിക്കപ്പെടുന്നു. മേല്ക്കോടതികളില് കേസുകള് അപ്പീലായി എത്തുമ്ബോഴായിരിക്കും അന്വേഷണസംഘങ്ങളുടെ വീഴ്ചകള് ഒന്നൊന്നായി പുറത്തുവരിക. ആ സമയം പ്രതികളെന്ന് വിധിക്കപ്പെട്ടവര് പത്തു വര്ഷത്തിലധികം തടവ് ശിക്ഷയ്ക്ക് വിധിക്കപ്പെട്ടിരിക്കും. പല കേസുകളിലും അപ്പീലു പോലും ഉണ്ടാകാറില്ല. അടുത്തകാലത്ത് രണ്ടു കേസുകളില് കീഴ്ക്കോടതികള് ജീവപര്യന്തം ശിക്ഷയ്ക്ക് വിധിക്കപ്പെട്ട അന്യസംസ്ഥാന തൊഴിലാളികളെ ഹൈക്കോടതി വെറുതെവിട്ട സാഹചര്യം സംസ്ഥാനത്തെ അന്വേഷണ ഏജന്സികള് ഗൗരവമായി പരിശോധിക്കണം. അന്യസംസ്ഥാന തൊഴിലാളികള് കൂടുതല് ക്രിമിനല് കേസുകളില് ഉള്പ്പെടുന്നുണ്ടെന്ന യാഥാര്ത്ഥ്യം മറച്ചുവയ്ക്കാതെയാണ് ഈ തുറന്നുപറച്ചില്. നിയമത്തിന്റെ ആനുകൂല്യം എല്ലാവര്ക്കും ഉള്ളതാണ്. അതില് വെള്ളം ചേര്ക്കുന്ന സമീപനം ജനാധിപത്യ വ്യവസ്ഥിതിയില് ആര്ക്കും ഭൂഷണമല്ല. ഏറ്റുമാനൂരില് അന്യ സംസ്ഥാന തൊഴിലാളിയെ കുത്തിക്കൊലപ്പെടുത്തിയ കേസില് പ്രതിയായ ഒഡിഷ സ്വദേശി ശശികുമാര് നായിക്കിന് വിചാരണക്കോടതി വിധിച്ച ജീവപര്യന്തം തടവുശിക്ഷയും 50,000 രൂപ പിഴയും ഹൈക്കോടതി റദ്ദാക്കിയതിന് പിന്നില് അന്വേഷണസംഘത്തിന്റെ വീഴ്ചകളാണെന്ന് ഉറപ്പിച്ചു പറയാം. പ്രതിയുടെ യഥാര്ത്ഥ പ്രായം കണ്ടെത്തുന്നതില് സംഭവിച്ച വീഴ്ച മൂലം ബാലാവകാശ പരിഗണന ലഭിക്കാതെ പോകുകയും ചെയ്തു. ഇത് പരിഗണിച്ചാണ് ഹൈക്കോടതി വിധി റദ്ദാക്കിയത്. സംഭവം നടക്കുമ്ബോള് പ്രതിക്ക് പ്രായപൂര്ത്തിയായിരുന്നില്ലെന്ന് കണ്ടെത്തിയ ഹൈക്കോടതി ബാലനീതി നിയമ പ്രകാരമാണ് ശിക്ഷാ നടപടികള് സ്വീകരിക്കേണ്ടിയിരുന്നതെന്ന് വ്യക്തമാക്കി. ഒഡിഷ സ്വദേശിയായ ചന്ദ്രമണി ദുര്ഗയെ കൊലപ്പെടുത്തിയ കേസില് കോട്ടയം അഡിഷണല് സെഷന്സ് കോടതി വിധിച്ച ശിക്ഷയ്ക്കെതിരെ പ്രതി ശശികുമാര് നായിക്ക് നല്കിയ അപ്പീല് പരിഗണിച്ച ജസ്റ്റിസ് കെ. വിനോദ് ചന്ദ്രന്, ജസ്റ്റിസ് സിയാദ് റഹ്മാന് എന്നിവരുള്പ്പെട്ട ഡിവിഷന് ബെഞ്ചാണ് വിധി പറഞ്ഞത്. പ്രതിയുടെ പ്രായത്തില് സംശയം തോന്നിയ ഹൈക്കോടതി അന്യസംസ്ഥാനത്തെ നിയമപരമായ സംവിധാനങ്ങളിലൂടെയാണ് പരിശോധന നടത്തിയത്. ഈ വഴി അന്വേഷണസംഘം ഫലപ്രദമായി വിനിയോഗിച്ചിരുന്നെങ്കില് ആ പ്രതിക്ക് ബാലാവകാശ സംരക്ഷണ നിയമപ്രകാരം മൂന്നു വര്ഷം ജ്യുവനൈല് ജസ്റ്റിസ് ഹോമില് കഴിഞ്ഞാല് മതിയായിരുന്നു. 2016 ആഗസ്റ്റ് 14 നാണ് സംഭവം നടന്നത്. ശശികുമാറും ചന്ദ്രമണി ദുര്ഗയും ഏറ്റുമാനൂര് പാറോലിക്കല് ജംഗ്ഷനിലെ ഒരു വ്യവസായ യൂണിറ്റിലെ തൊഴിലാളികളായിരുന്നു. സംഭവദിവസം പുലര്ച്ചെ വാക്കു തര്ക്കത്തെത്തുടര്ന്ന് ശശികുമാര് ഇയാളെ കൊലപ്പെടുത്തിയെന്നാണ് കേസ്. 2020 ഒക്ടോബറില് വിചാരണക്കോടതി പ്രതിക്ക് ജീവപര്യന്തം തടവുശിക്ഷ വിധിച്ചു. സംഭവം നടക്കുമ്ബോള് പ്രതിക്ക് പ്രായപൂര്ത്തിയായിരുന്നില്ലെന്ന വാദം അപ്പീലില് ഉയര്ന്നപ്പോള് ഒഡിഷയിലെ ലീഗല് സര്വീസ് അതോറിറ്റിയുമായി ബന്ധപ്പെട്ട് പ്രതിയുടെ പ്രായം സംബന്ധിച്ച് റിപ്പോര്ട്ട് നല്കാന് കേരള സ്റ്റേറ്റ് ലീഗല് സര്വീസ് അതോറിറ്റിക്ക് ഹൈക്കോടതി നിര്ദ്ദേശം നല്കി. സംഭവം നടക്കുമ്ബോള് ശശികുമാറിന് 17 വയസും ഏഴുമാസവും പത്തു ദിവസവും മാത്രമാണ് പ്രായമെന്ന് റിപ്പോര്ട്ടില് വ്യക്തമാക്കി. തുടര്ന്നാണ് ഇത്തരം കേസുകളില് ബാലനീതി നിയമപ്രകാരം പ്രതിയെ മൂന്നു വര്ഷം സ്പെഷ്യല് ഹോമില് പാര്പ്പിക്കാനേ വ്യവസ്ഥയുള്ളൂവെന്നും പ്രതി അഞ്ചുവര്ഷം തടവുശിക്ഷ അനുഭവിച്ചെന്നും വിലയിരുത്തി ഹൈക്കോടതി ശിക്ഷ റദ്ദാക്കിയത്. മറുനാടന് തൊഴിലാളികള് പ്രതിയാകുന്ന കേസുകളില് ശരിയായ അന്വേഷണം നടത്തി സത്യം കണ്ടെത്തിയില്ലെങ്കില് സമൂഹത്തില് ഫ്യൂഡല് സ്വഭാവം പുന:സ്ഥാപിക്കപ്പെടുമെന്ന് മറ്റൊരു കേസില് നേരത്തെ ഹൈക്കോടതി നിരീക്ഷിച്ചിരുന്നു. പശ്ചിമബംഗാള് സ്വദേശിയായ മറുനാടന് തൊഴിലാളി 2014 ല് കൊല്ലപ്പെട്ട കേസില് പുനരന്വേഷണത്തിന് ഉത്തരവിട്ടു കൊണ്ടായിരുന്നു കോടതിയുടെ ഈ നിരീക്ഷണം. കേസില് ജീവപര്യന്തം ശിക്ഷിക്കപ്പെട്ട പശ്ചിമബംഗാള് സ്വദേശി സഞ്ജയ് ഒറനെയെ ജസ്റ്റിസ് കെ.വിനോദ് ചന്ദ്രനും ജസ്റ്റിസ് എം.ആര്.അനിതയും അടങ്ങിയ ഡിവിഷന് ബെഞ്ച് വെറുതെ വിടുകയും ചെയ്തു. 2014 ജൂണ് 18ന് ആലപ്പുഴ നൂറനാട് പൊലീസ് സ്റ്റേഷന് പരിധിയിലുള്ള ഫര്ണീച്ചര് വര്ക്ക്ഷോപ്പില് നടന്ന കൊലപാതകം പുനരന്വേഷിക്കാനാണ് ഉത്തരവായത്. കേസ് അന്വേഷിച്ച എസ്.ഐ.യ്ക്കെതിരെ വകുപ്പുതല അന്വേഷണത്തിനും നിര്ദ്ദേശിച്ചു. പശ്ചിമബംഗാള് സ്വദേശിയായ ഹഫിജുള് മുഹമ്മദാണ് കാലിയ കൊല്ലപ്പെട്ടത്. തലയ്ക്ക് അടിയേറ്റായിരുന്നു മരണം. കേസില് അറസ്റ്റിലായ സഞ്ജയ് ഓരണിനെ മാവേലിക്കര സെഷന്സ് കോടതിയാണ് ജീവപര്യന്തം തടവിന് ശിക്ഷിച്ചത്. ഇതിനെതിരായ അപ്പീലാണ് ഹൈക്കോടതി പരിഗണിച്ചത്. സാഹചര്യത്തെളിവുകളുടെയും സാക്ഷിമൊഴികളുടെയും അടിസ്ഥാനത്തിലായിരുന്നു ശിക്ഷ വിധിച്ചത്. എന്നാല് ഇതെല്ലാം കെട്ടിച്ചമച്ചതാണെന്ന് വിലയിരുത്തിയാണ് പ്രതിയുടെ ശിക്ഷ റദ്ദാക്കുകയും ഡിവൈ.എസ്.പി റാങ്കിലുള്ള ഉദ്യോഗസ്ഥന്റെ നേതൃത്വത്തില് പുനരന്വേഷണം നടത്തണമെന്നും നിര്ദ്ദേശിച്ചത്. സത്യം കണ്ടെത്തിയില്ലെങ്കില് നിസഹായരായ മറുനാടന് തൊഴിലാളികള് ഇത്തരം കേസുകളില് ഇനിയും പ്രതിയാക്കപ്പെടുമെന്നും ഹൈക്കോടതി അഭിപ്രായപ്പെട്ടു. വര്ക്ക്ഷോപ്പിനോട് ചേര്ന്നുള്ള ഹാളില് താമസിച്ചിരുന്ന ഇരുവരും തമ്മിലുണ്ടായ തര്ക്കം കൊലപാതകത്തില് കലാശിച്ചു എന്നായിരുന്നു പ്രോസിക്യൂഷന് കേസ്. എന്നാല് ശമ്ബളത്തെ ചൊല്ലി സ്ഥാപനയുടമയുടെ മകനുമായുണ്ടായ തര്ക്കമാണ് കൊലപാതകത്തില് കലാശിച്ചതെന്നും തന്നെ കേസില് കുടുക്കുകയായിരുന്നുവെന്നുമാണ് സഞ്ജയ് ഓറന് വാദിച്ചത്. ഇതിന്റെ അടിസ്ഥാനത്തില് സാക്ഷിമൊഴികളും തെളിവുകളും വിശദമായി പരിശോധിച്ചാണ് പുനരന്വേഷണത്തിന് ഉത്തരവിട്ടിരിക്കുന്നത്. കേസിലെ സാക്ഷികളില് ഏറെയും സ്ഥാപനത്തിലെ തൊഴിലാളികള് തന്നെയായിരുന്നു. സഞ്ജയും കൊല്ലപ്പെട്ട ഹഫിജുള് മുഹമ്മദും പശ്ചിമ ബംഗാള് സ്വദേശികളും സുഹൃത്തുക്കളുമായിരുന്നു. അവര് തമ്മിലുള്ള ചെറിയ തര്ക്കം കൊലപാതകത്തില് കലാശിച്ചുവെന്ന് വിശ്വസിക്കാനാകില്ലെന്ന് കോടതി അഭിപ്രായപ്പെട്ടു. ഈ വര്ഷം അവസാനത്തോടെ പുനരന്വേഷണം പൂര്ത്തിയാക്കാനാണ് നിര്ദ്ദേശിച്ചിരിക്കുന്നത്. കോടതികള്ക്ക് ആരോടും പ്രത്യേകിച്ച് മമതകളൊന്നുമില്ല. മുന്നില് നിരത്തിയിരിക്കുന്ന തെളിവുകളാണ് പ്രധാനം. എന്നാല്, സംശയം തോന്നുന്ന കാര്യങ്ങളില് പുനരന്വേഷണത്തിനോ വിശദമായ പരിശോധനകള്ക്കോ ഉത്തരവിടാറുണ്ട്. ഒരു നിരപരാധിയും ശിക്ഷിക്കപ്പെടരുന്നതെന്ന ഉറച്ചവിശ്വാസമാണ് അതിന് പിന്നില്. ഇക്കാര്യത്തില് അന്വേഷണസംഘങ്ങളും സത്യസന്ധത പുലര്ത്തണം. അന്യസംസ്ഥാന തൊഴിലാളിയാണെന്ന് കരുതി യഥാര്ത്ഥ പ്രതികള്ക്ക് പകരം അവരെ ബലിയാടാക്കുന്ന സമീപനം മാറണം. നിയമം എല്ലാവര്ക്കും ഒരു പോലെയാണ്. അത് നടപ്പാക്കുന്നവര് കണ്ണില് ചോരയില്ലാത്തവരായി മാറരുത്.